O‘zbekistondagi 137 ta tibbiyot muassasasida 400 mlrd so‘mlik qurilish va rekonstruksiya ishlari amalga oshirildi

Avval xabar berganimizdek,  5-dekabr kuni Toshkentda O‘zbekiston Respublikasi Konstitutsiyasi qabul qilingan kunning yigirma ikki yilligiga bag‘ishlangan tantanali yig‘ilish bo‘lib o‘tdi. Unda Islom Karimov ma’ruza qildi. Ma’ruzaning to‘liq matni O‘zA tomonidan e’lon qilindi.

“Sog‘lom bola yili davomida o‘ta muhim ahamiyatga ega bo‘lgan tibbiyot muassasalarining moddiy-texnik bazasi va kadrlar salohiyatini mustahkamlash borasida 137 ta tibbiyot muassasasida, jumladan, Andijon, Buxoro, Qashqadaryo, Samarqand, Toshkent viloyatlari ko‘p tarmoqli bolalar tibbiyot markazlari, Andijon shahridagi tug‘ruq kompleksi, Toshkent shahridagi bolalar sanatoriysi, Toshkent pediatriya tibbiyot institutining bolalar xirurgiyasi bo‘limi va boshqa sog‘liqni saqlash maskanlarida qariyb 410 milliard so‘mlik qurilish, rekonstruksiya va jihozlash ishlari amalga oshirilganini ta’kidlash zarur”, — deya qayd etdi Prezident o‘z ma’ruzasida.
Shuningdek, xorijiy moliya institutlarining 28 million 500 ming dollarlik kredit va grant mablag‘lari hisobidan tuman tibbiyot birlashmalari, Respublika ixtisoslashtirilgan kardiologiya markazi, onkologiya muassasalari, viloyat shifoxonalari zamonaviy davolash asbob-uskunalari bilan jihozlangani aytib o‘tildi.